FI Euroopan unionin virallinen lehti CE 84/262

(2004/C 84 E/0310)

KIRJALLINEN KYSYMYS E-3905/03

esittäjä(t): Roberta Angelilli (UEN) komissiolle

(17. joulukuuta 2003)

Aihe: Eurostatia koskevat tutkimukset ja OLAFiin työryhmän hajottaminen

Kuten OLAFiin (Euroopan petostentorjuntavirasto) virallisilta Internet-sivuilta käy ilmi, OLAFiin ”tehtävänä on suojella Euroopan unionin taloudellisia etuja torjumalla petoksia, lahjontaa ja muita sääntöjenvastaisuuksia, myös EU:n toimielinten sisällä. OLAF pyrkii palvelemaan unionin kansalaisia laadukkaasti täyttämällä tehtävänsä vastuullisella, avoimella ja tuloksellisella tavalla”. Näiden jalojen lupausten edessä on hämmästyttävää kuulla itse OLAFiin pääjohtajalta Franz-Hermann Brüneriltä, että komission puheenjohtajan Romano Prodin aikoinaan perustama työryhmä, jonka tehtävänä oli tehdä Eurostatin tapauksesta perusteellinen tutkimus, on hajotettu nimenomaan puheenjohtaja Prodin toivomuksesta. Brüner on lisäksi ilmoittanut, ettei hänellä ole ollut käytössään riittävästi henkilökuntaa eikä varoja tutkimusten asianmukaiseen toteuttamiseen.

Voiko komissio ilmoittaa edellä esitetyt seikat huomioon ottaen;

1. miksi komission puheenjohtaja Prodi hajotti edellä mainitun työryhmän;

2. pystyikö työryhmä olemassaolonsa aikana hoitamaan tehtävän, jota silmällä pitäen se perustettiin, eli tekemään perusteellisen ja asianmukaisen tutkimuksen Eurostatin tapauksesta; jos asian laita oli näin, mitkä olivat kyseisen tutkimuksen tulokset;

3. miten on mahdollista, että Brüner tarvitsi näin paljon aikaa tuodakseen esille OLAF:issa vallinneet ongelmat; valvoiko komissio järjestelmällisesti perustamansa työryhmän toimintaa; jos asian laita oli näin, miten on mahdollista, ettei komissio huomannut ongelmia, joihin Brüner viittasi?

Romano Prodin komission puolesta antama vastaus

(24. helmikuuta 2004)

Komissio määritteli Eurostatin työryhmän (TFES) toiminta-ajatuksen 23. heinäkuuta 2003. TFES sai tehtäväkseen laatia komissiolle kertomuksen Eurostatissa käytössä olevista varainhoitomenettelyistä, valtuutusmenettelyistä, ulkopuolisia alihankkijoita koskevan hallinnoinnin päivittäisistä järjestelyistä sekä hallinnon määräämiä korjaavia toimenpiteitä koskevista ohjeista ja toteutetuista toimenpiteistä.

TFES antoi kertomuksensa komissiolle 24. syyskuuta 2003. Kertomus annettiin talousarvion valvontavaliokunnan jäsenten käyttöön jo samana päivänä Euroopan parlamentin ja komission välisistä suhteista 5. heinäkuuta 2000 tehdyn puitesopimuksen liitteen III mukaisia luottamuksellisuutta koskevien järjestelyjä noudattaen (1).

Tämän johdosta komissio päätti 8. lokakuuta 2003 siirtää työryhmän päällikön muihin tehtäviin ja siirtää muutkin jäsenet tilapäisesti muihin tehtäviin.

Olisi muuten mainittava, että 18. heinäkuuta 2003 tehdyllä Euroopan petostentorjuntaviraston (OLAF) johtajan päätöksellä OLAFiin perustettin oma Eurostat-työryhmä viraston toimivaltaan kuuluvia petosten-torjuntatutkimuksia varten. Kyseiset kaksi työryhmää toimivat itsenäisesti mutta yhteistyössä.

OLAF on muuten sitä mieltä, että meneillään olevien oikeudellisten ja OLAFin tutkimusten lisäksi ei tällä hetkellä tarvita erillistä hallinnollista tutkimusta.

TFES hoiti työnsä tyydyttävästi. Komissio ilmoitti tulokset Euroopan parlamentille (talousarvion valvontalautakunta) Euroopan parlamentin puhemiehen ja komission puheenjohtajan yhteisesti sopimalla tavalla.

Komissio antoi 21. toukokuuta 2003 pääsihteerille tehtäväksi koordinoida kyseisen asiakokonaisuuden eri näkökohdat. Hän perusti yksiköiden välisen koordinointiryhmän, johon koottiin niiden yksiköiden ja kabinettien edustajat, joita Eurostat-tapaus eniten koskee.

Kyseinen ryhmä kokoontui säännöllisesti vuoden 2003 kesäkuusta syyskuuhun. OLAFin johtaja sai kokouksissa tilaisuuden ottaa kantaa virastonsa havaitsemiin ongelmiin. Tämän johdosta OLAF sai hallinnolta tukea tarvittavien järjestelyjen (henkilöstö ja toimitilat) toteuttamiseen.

Olisi pantava merkille, että komissio tarkasteli OLAFin kohtaamia vaikeuksia perusteellisesti etenkin varojen kohdentamisen osalta. Tarkastelussa jouduttiin ottamaan huomioon budjettivallan käyttäjän vapauttamat varat.

(1) Puheenjohtaja Prodin osallistuessa 25. syyskuuta 2003 talousarvion valvontavaliokunnan jäsenillä vahvistettuun puheenjohtajakokoukseen TFES:n kertomus ja sisäisen tarkastuksen toimialan 2. osavuosikatsaus annettiin talousarvion valvontavaliokunnan jäsenten käyttöön edellä mainittuja luottamuksellisutta koskevia järjestelyitä noudatten. Lisäksi 25. päivän syyskuuta kokoukseen osallistuneet saivat kukin omalla nimellään varustetun kirjekuoren, joka sisälsi kyseisten kertomusten tiivistelmät sekä tuolloin päätettyjen Eurostat-tapausten tiivistelmää koskevan OLAFin tiedotteen.